**«Toget har gått» - Skattelovens § 6-83 opphevet med øyeblikkelig virkning fra og med skatteåret 2012 – Særfradrag for usedvanlig store kostnader ved sykdom**

**Spesielt varsko for dere som hadde utgifter over 9.180 kroner i 2011!**

Hvis du har rett til særfradrag i 2011, vil du beholde retten til og med 2014.

I skattelovens forstand har du **usedvanlig store kostnader ved sykdom** når de årlige merutgiftene overstiger minst **9.180 kroner**, inklusiv eventuelt egenandelene på4.540 kroner etter folketrygdlovens regelverk.

Om det kommer nye regler og hvordan de vil slå ut, vet vi ikke i dag. Regjeringen «arbeider med saken».

Særfradrag for sykdomsutgifter må **ikke forveksles med særfradrag** knyttettil mottakav **uførepensjon** eller **liten inntektsevne** på grunn av **sykdom** i skatteloven § 6-81 og § 6-82.

**Store sykdomsutgifter først i 2012? – «særfradragstoget» har gått**

Dere som først får store sykdomsutgifter i 2012, vil overhodet **ikke ha rett til** særfradrag etter skattelovens § 6-83.

Det er viktig å være klar over at «utfasingen» av særfradrag er tenkt samordnet med utgiftskompensasjon som du i dag har etter folketrygdloven som forvaltes av NAV/Helfo. F.eks. reglene om **egenandelstak 1 og 2** for sykdomsutgifter og **grunnstønad** som forvaltes av NAV/Helfo. Til orientering har sykdomsutgiftene som dekkes inn under grunnstønaden i dag gradvis blitt innsnevret/svekket opp gjennom årene og det skal bli interessant å se hva den fremtidige samordningen vil føre til av rettigheter for dere som trenger en håndsrekning fra fellesskapet.

Det som er verdt å merke seg i regjeringens videre arbeid med avviklingen av særfradrag er at reglene om **særfradrag** er et regelsett for å sette ned **skattebyrden** for syke og skadde personer, mens reglene om **egenandelstak og grunnstønad** m.m. er en **direkte kompensasjon for merutgifter** forårsaket av sykdom og skade.

Utvidelse av rettighetene etter folketrygdloven er klart å foretrekke dersom du i utgangspunktet ikke har så stor skattbar inntekt.

Det som forundrer meg som advokat med fokus på personskader, yrkesskader og rettighetskrav er at **opphevelsen av skatteloven § 6-83** ikke har igangsatt reaksjoner i relevante interessorganisasjoner. Det er **nå** de syke og skadde rammes og det er nå kampen for en bedre utgiftskompensasjon må starte. Nå må vi ikke sove og tåle den uretten som ikke rammer oss selv.

**Kan netto merutgifter på grunn av sykdom/skade bli verre i 2012 og fremover?**

**Mitt svar er ja.**

Det er ikke før du sitter som skadet eller syk at du oppdager hvor dyrt det er å ikke være frisk. I denne sammenheng holder jeg nedsatt løpende inntekt utenfor.

I den første tiden etter at du faller ut av det «normale» livet har du nok med å forholde deg til medisinsk behandling og rehabilitering, deretter kommer de økonomiske problemene.

Fra og med 2012 blir **forskjellen enda større** mellom dere som

* kun kan kreve dekning av utgifter via NAV/Helfo,
* både får dekning fra NAV/Helfo og særfradag og til og med 2014
* tilhører gruppen som i tillegg kan kreve differansen for reelle utgifter hos et forsikringsselskap eller andre som er ansvarlig for tapet ditt. «Supplementserstatning». Denne gruppen burde fra og med 2012 følge nøye med på hva som faller bort i skattefradrag og ytelser fra NAV.

**Hvem har fått/får særfradrag?**

Rett til særfradrag har den som selv eller forsørger en som har varig sykdom eller svakhet som har ført til usedvanlig store kostnader.

Her som på andre områder, må den som krever særfradrag bevise at det er sykdommen/svakheten som er årsak til utgiftene det kreves fradrag for.

Utgiftene skal kunne dokumenteres ved fremlegging av kvitteringer. Jevnlige utgifter kan kreves fratrukket ved å legge frem kvitteringer for en periode.

**Merutgifter som har gitt rett til særfradrag er blant annet**

* ekstraordinære kostnader ved boligbygging/boligtilpasning
* sykdomsutgifter som ikke er dekket eller kompensert via annen lovgivning (NAV/Helfo), herunder
  + medisiner, kostnader til egnede medisinske hjelpemidler, reise til offentlig norsk sykehus for behandling og kostnader til tilsyn, pleie og nødvendig hjelp i hjemmet.
* merkostnader ved fordyret kosthold. Merutgifter er her definert som utgifter utover hva som er normalt ith. SIFO-budsjettet.

Listen er ikke uttømmende og den enkelte har vært overlatt til å definere og begrunne at merutgiftene er en følge av varig sykdom/skade og at det ikke er utgifter som friske personer har.

**Hvilke utgiftsposter bør med i en fremtidig kompensasjonsordning?**

Fra erstatningsretten har vi erfaring med en lang rekke merutgifter som overhodet ikke er nevnt under reglene om særfradrag, egenandelstak eller grunnstønad, men som du ved skade/sykdom må kompensere ved å få bistand fra andre:

* hjelp til å utføre arbeid i hjemmet slik at du kan fortsette å bo hjemme
  + vaskehjelp
  + handle inn mat
  + lage mat
* omsorgsoppgaver knyttet til
  + daglig stell og oppfølging av barna du bor sammen med
  + bringe barn til og fra barnehage/fritidsaktiviteter
* enkle vedlikeholdsarbeider som de fleste friske utfører
  + male hus inne/ute
  + måke snø
  + klippe gress

Listen kan garantert bli mye lenger!

Friske mennesker har også utgifter på disse områdene, men skadde/syke kan ikke velge hvorvidt de utfører oppgaven selv eller kjøper bistand. Ved vurdering av om det er en «merutgift» er det avgjørende hva du gjorde før du ble skadet/syk og hvordan «folk flest» får oppgavene utført.

Dette er utgiftsposter som blant annet bør omfattes av **supplementserstatningen du kan kreve fra forsikringsselskapet** ved for eksempel en trafikkskade eller andre ansvarsforsikringer.

Mitt sluttinnspill i denne sammenhengen er at interessorganisasjonene til skadde og syke nå må kjempe for at opphevelsen av særfradrag etter skattelovens § 6-83 må gi bedre rettigheter i folketrygdlovens regelverk for å kompensasere for store sykdomsutgifter.

«Du må ikke sove»……………